病起四詩 三息念
作者：陳造
朝代：宋

paragraphs: 祿位據極品，勳業垂不磨。
出從白馬肥，家有黄金多。
世間貴富者，才德乃莫過。
骨相審自知，甕盎哀駘他。
一昔讀書史，志空慕丘軻。
矻矻章句樂，所趣不及他。
日月倏遷謝，如此定命何。
知己初不無，腰金鳴玉珂。
一旦逝水去，匪斧嗟不柯。
揆材既樗櫟，揣分合澗薖。
旌翻火馳餘，但有雙鬢皤。
迨今要勇往，灌園仍養痾。
石女自無兒，古井那解波。
西湖佳風煙，久矣辦一蓑。